SKRIFTLIG FORESPØRGSEL E-0213/00

af Gérard Caudron (PSE) til Kommissionen

(4. februar 2000)

Om: Tilpasning af bestemmelserne om transport af farligt gods ad vej

Den 1. januar 1997 trådte direktivet om indbyrdes tilnærmelse af medlemsstaternes lovgivning om transport af farligt gods ad vej i kraft. Det omfattede en række midlertidige bestemmelser, som var gyldige indtil 1. januar 1999. På dette tidspunkt skulle Parlamentet have afgivet udtalelse om et forslag fra Europa-Kommissionen om ophævelse af disse overgangsbestemmelser.

I henhold til den sædvanlige procedure er det Den Europæiske Standardiseringsorganisation (CEN), som foreslår regler på dette område. CEN har ikke kunnet afslutte sit arbejde inden for den fastsatte frist. Europa-Kommissionen har derfor foreslået et direktiv, hvis formål er at ændre direktivet for at løse disse problemer på kort sigt og ikke ophæve overgangsordningen, som det skulle være sket! Det er nøjagtig det samme, der skete inden for jernbanegodstransporten, dog med den undtagelse, der i det mindste var fastsat en frist.

Er Europa-Kommissionen i stand til at oplyse, hvilken frist CEN har fået til at forelægge resultatet af sit arbejde?

Indtil da er det helt overflødigt, at medlemsstaterne ændrer deres nationale bestemmelser. Der er således indført en vis fleksibilitet og medlemsstaterne har fået lov til at tilpasse eller anvende forskellige bestemmelser.

Medlemsstaterne kan således fortsat anvende deres egne regler for transportabelt trykbærende udstyr, hvor der ikke findes nogen europæiske bestemmelser. De kan ligeledes tilpasse forskellige bestemmelser til transport af lokal karakter og til ad hoc-transport.

Hvorledes agter Kommissionen at sikre et minimum af samordning på europæisk plan? Det er under alle omstændigheder beklageligt, at Fællesskabet på et så afgørende område som transport af farligt gods stadig udskyder vedtagelsen af harmoniserede bestemmelser, hvilket skader sikkerheden for mennesker og miljø.

Svar afgivet på Kommissionens vegne af Loyola de Palacio

(27. marts 2000)

Det ærede medlem har ganske ret i, at der er en sammenhæng mellem overgangsbestemmelserne i Rådets direktiv 94/55/EF af 21. november 1994 om indbyrdes tilnærmelse af medlemsstaternes lovgivning om transport af farligt gods ad vej(1) og arbejdet i Den Europæiske Standardiseringsorganisation, CEN.

Ved næste tilpasning af bilagene i direktiv 94/55/EF til den tekniske udvikling, som efter planen skal finde sted den 1. juli 2001, skulle størsteparten af de CEN-standarder, der gælder for beholdere og tanke til transport af gas, være færdige og således indarbejdet i bilagene dertil.

I den mellemliggende periode søger Kommissionen at sikre indbyrdes sammenhæng mellem den gældende lovgivning og har med dette for øje foreslået en ændring af bestemmelserne om transport af farligt gods, således at de kommer i overensstemmelse med Rådets direktiv 1999/36/EF af 29. april 1999 om transportabelt trykbærende udstyr(2). Europa-Parlamentet har taget vel imod forslaget ved førstebehandlingen.

Hvad angår mulighederne for at tilpasse forskellige bestemmelser til transport af lokal karakter, skal medlemsstaternes anmodninger herom accepteres af et udvalg, der har alle 15 medlemsstater som medlemmer, og hvor Kommissionen er formand, hvilket sikrer et minimum af samordning på europæisk plan.

(1) EFT L 319 af 12.12.1994.

(2) EFT L 138 af 1.6.1999.